作者:何夢桂
標題:賀新郎
內容:更靜鍾初定。卷珠簾、人人獨立，怨懷難忍。欲撥金猊添沉水，病力厭厭不任。任蝶粉、蜂黃消盡。亭北海棠還開否，縱金釵、猶在成長恨。花似我，瘦應甚。淒涼無寐閒衾枕。看夜深、紫垣華蓋，低搖槓柄。重拂羅裳蹙金線，塵滿雙鴛花勝。孤負我、花期春令。不怕鏡中羞華髮，怕鏡中、舞斷孤鸞影。天盡處，悠悠興。